SIRI ตั้งเป้า Q2/59 รายได้ 7-8 พันลบ.จ่อเปิดตัวคอนโดใหม่ภายใต้บ.ร่วมทุนกับ BTS
SIRI ตั้งเป้า Q2/59 ยอดขาย-รายได้ 7-8 พันลบ.จ่อเปิดตัวคอนโดใหม่ภายใต้บ.ร่วมทุนกับ BTS 
16 พ.ค. 2559

นายวันจักร์  บุรณศิริ ประธานผู้บริหารฝ่ายปฎิบัติการ บริษัท แสนสิริ จำกัด (มหาชน)หรือ SIRI เปิดเผยว่า บริษัทตั้งเป้าหมายยอดขายและรายได้ไตรมาส 2/59 อยู่ที่ประมาณ 7,000-8,000 ล้านบาท หลังมีแผนจะเปิดตัวโครงการใหม่อีกประมาณ 5 โครงการ มูลค่า 7,385 ล้านบาท แบ่งเป็นคอนโดมิเนียม 4 โครงการและบ้านเดี่ยว 1 โครงการ
 โดยได้เตรียมเปิดตัวคอนโดมิเนียมใหม่ภายใต้บริษัทร่วมทุนกับบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ภายใต้แบรนด์ เดอะ ไลน์ โครงการล่าสุด ในชื่อ “เดอะ ไลน์  อโศก – รัชดา”ในเดือนมิถุนายนนี้
รวมทั้งเปิดโครงการต่อเนื่องจากโครงการที่ได้รับการตอบรับที่ดีทั้งในเชียงใหม่และภูเก็ต ได้แก่ โครงการคอนโดมิเนียม “ดีคอนโด นิม” เชียงใหม่ ต่อเนื่องจากโครงการดีคอนโด ซายน์ เชียงใหม่ ที่ได้รับการตอบรับที่ดีมากในช่วงก่อนหน้านี้ และเตรียมเปิดตัวบ้านเดี่ยวโครงการใหม่ที่ภูเก็ต ได้แก่ “โครงการสราญสิริ เกาะแก้ว ภูเก็ต”